Kunjalo-ke lapha siphatha eyamasiko kanye lemikhuba ephathelane lokukhuliswa kwamajaha akoMthwakazi ngesikhathi kusadliwa ngoludala isizwe sisame ngezinyawo. Yiyo-ke imbilaphi esolwa yisilonda kule iviki.
Mlobi siyabonga umsebenzi osenzela wona owokusivusela isizwe sethu kwezamasiko ngokusifundisa ngokwakusenzakala endulo. Ngalokhu ngithi qhubekela phambili ngomsebenzi lo ungadeli. — Dingani Thebe, Tshangane, Lupane.
Mina ngithanda ukuncoma umsebenzi wakho mlobi osenzela wona ngoba uyasisiza kakhulu empilweni. Ngibonga njalo indlela owachaza ngayo ngendlela umuntu ohlutshwa ngamadlozi obanakala ngayo. Ngitsho ngoba ngilomfowethu obesesiswele ukuthi simelaphise ngaphi kodwa sithe ngemva kokuthola ulwazi lwakho khathesi simhambise abantwini bafika bathi uhlutshwa ngamadlozi. Ngikhuluma nje usengcono noma nje esala ukuyathwasa. — Mbonisi Mkhwananzi, Gwanda.
Mlobi mina ngibonga indlela obhala ngayo ulimi lwesiNdebele ngoba iyahlabusa kakhulu njalo ijulile. Ngokunjalo ngicela uqhubekele phambili ngoba imibhalo yakho ilondoloza ulimi lwethu. — Sibonokuhle Thwala.
Ngithemba uphilile mlobi. Mina isifiso sami yikuthi ngabe kuyatholakala ithuba ufundise intsha ngezamasiko kanye langolimi lwethu ngoba kulezinsuku balutshwana abakwaziyo lokhu. Ngibuya njalo ngibonge indlela owacacada ngayo ngendlela zokuqiniswa kwemizi ngithi qhubekela phambili ngomsebenzi wakho. — Nkanyiso Mhlanga, Mganwini, Bulawayo.